ไฟแนนซ์ทูเดย์
มหกรรมสร้างเสริมกำลังซื้อให้กับประชาชน ด้วยการควานหาเงินในอนาคตออกมาใช้
21 มี.ค. 2555

มหกรรมสร้างเสริมกำลังซื้อให้กับประชาชน ด้วยการควานหาเงินในอนาคตออกมาใช้ 
อาทิ ให้พักหนี้ดีของลูกหนี้แบงก์รัฐ เพื่อให้คนไม่ต้องจ่ายหนี้ จะได้มีเงิน เอาเงินมาจับจ่ายใช้อย่างอื่นก่อน ปั่นให้เศรษฐกิจฟื้นตัว นี่เป็นเรื่องที่ต้องระวังให้มาก เพราะจะทำลายวินัยทางการเงินของลูกหนี้
นอกจากนี้ ยังเป็นเรื่องที่อันตรายต่อตัวของลูกหนี้เอง หากไปก่อหนี้เพิ่มอีก แต่ถ้าเศรษฐกิจกลับด้าน จากที่เคยผ่อนไหวกลายเป็นหนี้ท่วม สุดท้ายติดกับดักสภาพหนี้




...เรื่องนี้ไม่ใช่เรื่องเล่นที่ทางฝ่ายการเมืองจะมาบอกแค่ว่า ไม่ต้องเป็นห่วง สถาบันการเงินที่คลังจะใช้เป็นเครื่องมือคือแบงก์รัฐ ถ้าหนี้เสียท่วมแบงก์ สุดท้ายก็ต้องควักเงินงบประมาณมาเพิ่มทุนให้อยู่ดี 
นี่จึงเป็นเหตุให้ วิรุฬ เตชะไพบูลย์ รมช.คลัง ทายาทเจ้าสัวแบงก์ศรีนคร ผู้รู้เต็มอกว่าหนี้เสียเป็นมะเร็งร้ายสำหรับธุรกิจแบงก์อย่างไร ถกเถียงกับ ทนุศักดิ์ เล็กอุทัย รมช.คลัง ที่มาจากฝ่ายการเมือง เพราะไม่เห็นด้วยที่จะให้พักหนี้ให้กับลูกหนี้ดี
...คนที่จะหย่าศึกในเรื่องนี้ เห็นทีจะต้องเป็น เดอะโต้ง กิตติรัตน์ ณ ระนอง รองนายกฯ และ รมว.คลัง ที่จะต้องเป็นคนตัดสินใจคนสุดท้ายว่านโยบายนี้จะเดินหน้าหรือถอยหลัง
...มาเป็นระยะ สำหรับข่าวกระทรวงการคลังจะขายหุ้นที่ถืออยู่ในธนาคารทหารไทยให้กับสถาบันการเงินอื่น เนื่องจากเลือดเข้าตาต้องการเงินไปใช้ ข่าวนี้ทางแบงก์ชาติยืนยันว่า ไม่รู้ไม่เห็น หรือนี่จะเป็นข่าวปล่อยอีกครั้ง เพื่อสร้างสตอรีปั่นหุ้นธนาคารทหารไทยกันอีกสักรอบ
...เคล็ดลับไม่ยอมแก่ของ บัณฑูร ล่ำซำ ซีอีโอแบงก์กสิกรไทย คือ ไม่กินเนื้อสัตว์ใหญ่ ทั้งเนื้อ หมู ไก่ และออกกำลังกายอย่างสม่ำเสมอ คุณปั้นบอกว่าตั้งแต่ไม่กินเนื้อไม่เคยป่วย และไม่เคยกินยามานานหลายปีแล้ว ว้าวว